dr Fülöp György Polgármester Úr részére

Tisztelt Polgármester Úr!

Mellékelten megküldöm a 2024. évi munkatervhez javaslatomat.

A 2024-es év már testületünk utolsó, és már nem teljes éve. Amit eddig nem végeztünk el, azt már nem biztos, hogy be tudjuk pótolni. Én egy fontos feladatot szeretnék javasolni még az utolsó évre, amit még meg kellene valósítanunk és kérem is a Polgármester Urat, hogy megvalósításában legyen segítségemre.

Fontosnak tartom, hogy az épülő és hamarosan induló Poliol beruházásról részletes beszámolót kapjunk és helyszíni bejáráson vehessünk részt. Nem új gyakorlat lenne ez, hisz régebben a már elindult, és sok félelmet jelentő Koromgyár esetében is testületünk megtette ezt és nagyon hasznos volt.

A beszámolóban kérni szeretném, hogy az előadó térjen ki a technológia, az alap- és segédanyagok valamint késztermék veszélyességére, a szükséges biztonságtechnikai intézkedésekre. Külön kérném, hogy kapjunk tájékoztatást arról, miképpen szeretnék tájékoztatni a város lakóit az induló gyár jellegéről, védelmi rendszeréről, esetleges műszaki baleset eseti teendőkről, -hisz tudjuk, -mióta a facebookon kommunikálunk - egy hangosabb fáklyázás is sokszor félelmet kelt a városban.

Előadóként javasolni szeretném, hogy kérjük fel a Petrolkémia valamely műszaki vezetőjét, hisz most nem a várt gazdasági bevételeinkről szeretnénk képet kapni, hanem a várható veszélyekről, szükséges intézkedésekről. Ezért fontosnak tartanám, hogy vendégként meghívjuk a katasztrófavédelem és a városi rendelőintézet témában illetékesét, akiknek lehet, hogy ezirányú munkájukhoz önkormányzati segítségre lesz szűkségük.

A tárgyalást és üzembejárást március-április hónapra javaslom tervezni a kellemes időjárási körülmények érdekében.

Kérem javaslatom felvételét a 2024-es munkatervbe, mivel városunk jövendő életét nagymértékben meghatározó új technológiáról, beruházásról van szó.

Tiszaújváros, 2023. november 22.

 Tisztelettel:

 Steinerné Vasvári Éva

 önkormányzati képviselő